V. Novotný, poslanec: (2006-12-05):
K predmetnému vládnemu návrhu zákona som vystúpil aj v prvom čítaní a nebudem chcieť opakovať tie isté myšlienky, o ktorých sme hovorili v prvom čítaní, ale myslím, že niektoré bude treba znovu aj z pohľadu pripravovaného štátneho rozpočtu alebo pripraveného štátneho rozpočtu, ktorý budeme na tejto schôdzi schvaľovať, zhodnotiť. Na úvod chcem povedať, že v programovom vyhlásení vlády sa jednoznačne píše, že „vláda zabezpečí navýšenie finančných prostriedkov pre zdravotníctvo v roku 2007 cestou zvýšenia platieb za poistencov štátu zo 4 na 5 % priemernej mzdy“. To, o čom ale dneska hovoríme, nie je splnenie programového vyhlásenia vlády, pretože táto novela zákona o zdravotnom poistení síce zvyšuje odvody štátu za svojich poistencov, ale len od 1. januára do 30. apríla, teda na obdobie 4 mesiacov. V dôvodovej správe sa píše, že navýšenie sa navrhne na obmedzený čas nevyhnutne potrebný na vykonanie racionalizačných opatrení v zdravotníctve. Nech už je toto veľmi čudné zvýšenie odvodov za svojich poistencov zo strany štátu odôvodnené akokoľvek, treba jasne hneď na úvod povedať, že vláda Slovenskej republiky neplní svoje programové vyhlásenie vlády, kde sa nič nehovorilo v roku 2007 o akomsi podmienečnom, prechodnom, dočasnom štvormesačnom zvyšovaní odvodov za svojich poistencov, ale o zvýšení odvodov na celý rok 2007 o 1 percento. Keďže dnes v prvom čítaní sme ho ešte nemali k dispozícii, dnes už detailne poznáme návrh štátneho rozpočtu týkajúci sa kapitoly ministerstva zdravotníctva. Vláda zvyšuje tieto odvody na 4 mesiace, ale zvyšuje tieto odvody len v roku 2007. V roku 2008 vláda neplánuje platiť viac za svojich poistencov, plánuje platiť 4 %, dokonca v absolútnych číslach v roku 2008 by vláda, teda štát mal zaplatiť za svojich poistencov v zdravotných poisťovniach menej peňazí, ako je tomu v roku 2007, dámy a páni. Jednopercentné zvýšenie odvodov, aby sme trochu hovorili aj o číslach, predstavuje, a znovu vyberám čísla zo štátneho rozpočtu, teda žiadne moje odhady, asi 6,3 mld. Sk ročne. Zvýšenie na 4 mesiace, teda zvýšenie o 0,33 % z priemernej mzdy znamená asi 2,1 mld. Sk plus v budúcom roku pre zdravotníctvo. Vláda chce tieto finančné prostriedky, ako sme to opakovane počuli z mediálnych výstupov, použiť na zvýšenie miezd v rezorte zdravotníctva. Keď teraz neotvoríme tému, a nechcem o tom diskutovať, ako vlastne to zvýšenie miezd chce vláda prostredníctvom tejto platby, týchto zvýšených platieb za svojich poistencov do zdravotných poisťovní realizovať, ako chce teda vplývať na zdravotné poisťovne, ako chce vplývať na poskytovateľov a ako to chce urobiť, povedzme, u poskytovateľov zdravotnej starostlivosti, ktorých zriaďovateľom nie je štát. Lebo kým ešte v štátnych zdravotníckych zariadeniach si viem predstaviť znovuzavedenie už prežitých tabuľkových platov, neviem si to predstaviť v neziskových organizáciách alebo v organizáciách, ktorých zriaďovateľom je mesto alebo vyšší územný celok, pretože tam štát takýto dosah nemá. Ale nepoďme teraz o tom diskutovať, o tom budeme diskutovať vtedy, keď takýto návrh príde do parlamentu. Ale moja otázka znie skôr, čo bude 1. mája, čo bude 1. mája 2007? Vtedy totiž objem zdrojov plynúcich poisťovniam od štátu klesne opäť na pôvodnú úroveň 4 % vymeriavacieho základu. Len ťažko je predstaviteľné opätovné prehodnotenie tentoraz smerom nadol odmeňovania zdravotníckych pracovníkov. Obávam sa toho, a toho by sa mal najviac obávať minister financií, že ak vláda bude chcieť udržať prípadné zvýšenie miezd, bude nútená v priebehu roku 2007 hľadať dodatočné zdroje, ktorými vykryje vzniknutý deficit v objeme zhruba 4,2 mld. Sk. Reči, o ktorých asi budeme počuť, reči o hľadaní vnútorných rezerv, reči o racionalizácii do 1. mája, ktoré často počúvame a o ktorých sa často hovorí, sú v tejto súvislosti, dámy a páni, úplne scestné, lebo to spolu nesúvisí, pretože platba štátu za svojich poistencov je hradená zo štátneho rozpočtu do zdravotnej poisťovne a zdravotná poisťovňa uzatvára zmluvu s poskytovateľom zdravotnej starostlivosti a vystupujú v podstate ako súkromné firmy napriek tomu, že sú štátne, povedzme, obe, pretože sú to súkromné subjekty, medzi ktorými je normálny zmluvný vzťah. Keď si to teda len nemám vyložiť tak, že 1. mája povieme riaditeľom štátnych zdravotníckych zariadení a riaditeľom ostatných zdravotníckych zariadení, že no tak, tu ste mali priestor, aby ste hľadali vnútorné zdroje a odteraz si budete zvýšené mzdy hradiť z vlastných vnútorných zdrojov. Rozumej, že bude rásť deficit a zadlženie týchto zdravotníckych zariadení o to viac, že sme zaviedli mäkké rozpočtové kritériá a chránime ich pred exekúciami, čiže riaditeľ môže vykazovať dlh akýkoľvek, pretože nemôže byť postihnutý zo strany dodávateľov formou exekúcie. Chceme len v tejto súvislosti upozorniť na ešte jednu veľmi vážnu vec. Zrušenie poplatkov za služby súvisiace s poskytovaním zdravotnej starostlivosti budú znamenať v budúcom roku priamy výpadok pre poskytovateľov asi vo výške 1,9 až 2 mld. Sk. Vláda sľúbila, že tento výpadok pre poskytovateľov bude kompenzovať. Chcem vám povedať, že ku kompenzácii došlo, nedošlo úplne, došlo čiastočne a došlo tak, že  bol zvýšený objem objednanej starostlivosti, teda nie jej cena. To znamená logicky, ak má poskytovateľ poskytnúť viac zdravotnej starostlivosti, potrebuje viac ukončených hospitalizácií, automaticky mu rastú aj náklady. To znamená, že skôr tlačíme na zbytočnú hospitalizovanosť a zbytočne poskytnutú zdravotnú starostlivosť, akoby sme naozaj kompenzovali tieto prostriedky. No ale ja sa chcem spýtať, ak teda spomínané zvýšenie odvodov za poistencov štátu chceme použiť na zvýšenie miezd, z čoho budeme v budúcom roku kompenzovať poskytovateľom zdravotnej starostlivosti výpadok z príjmov za služby súvisiace s poskytovaním zdravotnej starostlivosti? Z DPH? O tom by sme tiež mohli diskutovať, pretože zrejme bude rásť aj nadspotreba zdravotnej starostlivosti, a ak mi neveríte, že začala rásť nadspotreba zdravotnej starostlivosti, páni a dámy, spýtajte sa pri najbližšej návšteve polikliniky praktických a špecializovaných lekárov, či majú viac pacientov, odkedy sa zrušili poplatky, alebo menej, či chodia pacienti len so závažnými stavmi, a preto ich majú viacej, alebo znovu chodia na pravidelné návštevy lekárov, aby sa porozprávali. Spýtajte sa, nechcem vám nič prejudikovať, lebo čísla budeme vedieť až v budúcom roku. Budeme vidieť až v budúcom roku. Ale vy sa ich spýtajte, naozaj, spýtajte sa svojho praktického lekára a svojho špecialistu. Faktom teda je, že napriek tomu, ale o tom budem ešte rozprávať pri štátnom rozpočte, že to vyzerá celkom optimisticky, že teda pridáva vláda do rezortu viacej peňazí, druhou rukou ich zároveň berie, lebo ich bude potrebovať na kompenzáciu výpadkov za služby súvisiace s poskytovaním zdravotnej starostlivosti a na všeobecne očakávané zvýšené zadlženie a zvýšený nárast spotreby pre ochranu poskytovateľov pred exekúciami. Musím sa ešte raz pristaviť pri pomerne slabom argumente na štvormesačné navýšenie odvodov za poistencov štátu. Myslím si, že sme o tom hovorili dosť, ale faktom je, že ak si naozaj niekto ešte stále myslí, že za 5 mesiacov oddnes dokážeme natoľko zracionalizovať sieť zdravotníckych zariadení poskytovateľov zdravotnej starostlivosti, že budeme mať dosť finančných prostriedkov a nebudeme mať problém s nadbytočne poskytovanou zdravotnou starostlivosťou alebo evokovanou zdravotnou starostlivosťou, tak chcem povedať, že sa naozaj mýli. Ja sa naozaj stále pýtam a budem sa pýtať a myslím si, že to bude zaujímavé skôr v priebehu budúceho roka, keď už budeme  po 1. máji a budeme riešiť tie isté problémy, či si naozaj vláda myslí, že sa dohodne so županmi, s primátormi, pán poslanec, ja mám čas, s primátormi, so starostami, so zriaďovateľmi zdravotníckych zariadení, že budú spontánne zatvárať svoje oddelenia, že budú zatvárať svoje nemocnice, že budú rušiť svoje ambulancie, lebo, musím to povedať ako neveriaci Tomáš, že neuverím, kým neuvidím. Keď uvidím na Spiši, kde máme naozaj viacej zdravotníckych zariadení, na Zemplíne, kde máme naozaj viacej poskytovateľov zdravotnej starostlivosti, že sa jedna nemocnica zavrie, sám osobne  na hodine otázok pochválim pána ministra. Naozaj som plný očakávaní, ako sa to bude v mesiacoch január až apríl celoplošne na Slovensku realizovať. Ale vráťme sa teda k predmetu, o ktorom hovoríme, teda k zvýšeniu odvodov za poistencov štátu na obdobie 4 mesiacov. No treba, aby sme si povedali pravdu a tá pravda je asi taká, že vláda síce v programovom vyhlásení sľúbila poskytovateľom a zdravotným poisťovniam a verejnosti 6,3 mld. korún, ale proste vie im dať len 2,1 mld., lebo 4,2 mld. korún proste vláda nemá. Bolo by fér, keby sme to povedali, že proste nemáme tieto finančné prostriedky, že proste nevieme poskytnúť tieto finančné prostriedky a nehrali sa na to, že predstierame navýšenie, že vlastne plníme naše programové vyhlásenie na obdobie 4 mesiacov. Ak už teda tých 6,3 mld. pre rezort napriek sľubom vláda nemá a je ochotná dať plus do rezortu 2,1 mld. Sk, chcem sa opýtať a pomaly spejem k pozmeňujúcemu návrhu, prečo to robí vláda tak nešikovne. Ak by bolo napísané v zákone, že odvody štátu sa za svojich poistencov navýšia o 0,33 % v roku 2007, bolo by to určite čistejšie a pravdivejšie. Chcem povedať to, čo som povedal aj pri svojom minulom vystúpení v prvom čítaní, že vo volebnom programe SDKÚ – DS sme takisto chceli ročne navyšovať odvody štátu za svojich poistencov o 0,25 % tak, aby na konci funkčného obdobia boli na úrovni 5 %. Nechceli sme klamať, chceli sme povedať, čo je reálna schopnosť ekonomiky, čo reálne vie ministerstvo financií pripraviť pre tento rezort. Treba však na druhej strane povedať, že SDKÚ – DS by tie skoro 2 mld. skutočne pridala do systému, pretože by zostali aj poplatky za služby súvisiace s poskytovaním zdravotnej starostlivosti, aj s tým spojená regulácia nadspotreby zdravotnej starostlivosti a neboli by znovu zavedené mäkké rozpočtové kritériá, ktoré povedú k ďalšiemu zadlžovaniu celého rezortu. O tom však budem viacej rozprávať pri štátnom rozpočte. Vo Výbore Národnej rady Slovenskej republiky pre zdravotníctvo som preto podal pozmeňujúci návrh, ktorý riešil,  myslím si, lepšie zvýšenie odvodov za poistencov štátu o 1 %. Hlasovanie sa síce skončilo v pomere šesť ku šiestim, a tak sa teda nedostalo do spoločnej správy, podávam teda tento pozmeňujúci návrh tu v pléne a chcem vás poprosiť o jeho podporu. Pozmeňujúci návrh znie nasledovne: V čl. I § 31c znie: „Od 1. januára 2007   do  31. decembra  2007 je sadzba poistného pre štát 4,33 % z vymeriavacieho základu.“ Odôvodnenie: Ide o zmenu vládneho návrhu, ktorá umožní prísun rovnakého objemu finančných prostriedkov do zdravotných poisťovní v priebehu celého roka a nielen po dobu štyroch mesiacov, ako je uvedené v pôvodnom návrhu zákona. Takto upravené ustanovenie umožní lepšie plánovať príjmy pre zdravotné poisťovne, lepšie kontrahovať zmluvy s poskytovateľmi zdravotnej starostlivosti a pre poskytovateľov zdravotnej starostlivosti znamená možnosť lepšie plánovať svoje príjmy a výdavky v priebehu celého roka. Upravené ustanovenie neznamená zvýšené nároky na štátny rozpočet v porovnaní s vládnym návrhom. Dámy a páni, toľko môj pozmeňujúci návrh. Stanovisko poslaneckého klubu SDKÚ – DS k predmetnému vládnemu návrhu zákona je asi také, že ak sa nám podarí veci postaviť z hlavy na nohy, ak napíšeme do zákona pravdu, že teda v roku 2007 sme schopní zvýšiť odvody za poistencov štátu o 0,33 %, teda ak prejde tento pozmeňujúci návrh alebo niektoré z podobných pozmeňujúcich návrhov z opozície, poslanecký klub SDKÚ – DS podporí tento vládny návrh zákona. Ak budeme klamať, ak budeme predstierať, že dávame, plníme svoje programové vyhlásenie vlády, ale budeme kamuflovať, že ho plníme, ale ho zároveň plniť nebudeme, takýto zavádzajúci vládny návrh zákona poslanecký klub SDKÚ – DS nepodporí. Ďakujem pekne za pozornosť.